b'\n_START_ARTICLE_\nChristian A.R. Christensen\n_START_SECTION_\nBiografi\n_START_PARAGRAPH_\nChristensen startet sin journalistiske karriere i 1926 i Dagbladet, f\xc3\xb8r han gikk over i forlagsbransjen i 1934. I Aschehoug konsentrerte han seg i hovedsak om sakprosa og ga ut verk som Familieboken og Verden i g\xc3\xa5r og i dag, samt at han var redakt\xc3\xb8r for Aschehoug Magasin._NEWLINE_Som vararepresentant til Stortinget for Venstre m\xc3\xb8tte han opp under riksr\xc3\xa5dsforhandlingene etter utbruddet av andre verdenskrig i 1940. Som motstandsmann var han aktiv innen den illegale presse, og startet opp hjemmefrontavisen Bulletinen sammen med blant andre Einar Gerhardsen. Han satt arrestert flere ganger i 1941 og 1942, men fortsatte motstandsarbeidet etter at han ble sluppet fri. Han ble regnet som en ledende ideolog innen motstandsarbeidet, og bidro aktivt til formuleringer av programmer og fremtidsplaner. I 1944 ble Christensen Venstres representant i utformingen av de politiske partienes fellesprogram._NEWLINE_Ved krigsslutt ble Christensen redakt\xc3\xb8r for Oslo-Pressen, som var et samarbeidsorgan utgitt av avisene i Oslo. Han var ogs\xc3\xa5 en kort periode fungerende sjefredakt\xc3\xb8r i Norsk Telegrambyr\xc3\xa5. Christensen trakk seg samtidig ut av partipolitikken og hadde \xc3\xb8nsker om at det ble dannet et politisk parti som gikk p\xc3\xa5 tvers av tidligere politiske skillelinjer. Disse planene strandet da Paal Berg m\xc3\xa5tte gi opp planene om \xc3\xa5 danne samlingsregjering i 1945._NEWLINE_Sentrale personer innen Hjemmefronten sto bak planene om \xc3\xa5 starte en ny og uavhengig avis i 1945. Christensen ble ansvarlig redakt\xc3\xb8r i VG fra det f\xc3\xb8rste nummeret var p\xc3\xa5 gaten 23. juni samme \xc3\xa5r. Samtidig fortsatte han forfatterskapet, der han ga ut popul\xc3\xa6rvitenskapelige og samtidshistoriske b\xc3\xb8ker. Som redakt\xc3\xb8r sto Christensen i spissen for omleggingen til middagsavis i 1952. I forbindelse med at Knut Greve ble sidestilt Christensen som ansvarlig redakt\xc3\xb8r i 1953, fikk Christensen en ny kontrakt der det sto at han hadde ansvaret for det politiske stoffet og lederartiklene. Etter at Greve d\xc3\xb8de senere samme \xc3\xa5r, ble Oskar Hasselknippe ny ansvarlig redakt\xc3\xb8r ved siden av Christensen. Sammen ledet de avisen da VG gikk over i tabloidformat i 1963, til tross for at Christensen var skeptisk til populariseringen som denne utviklingen markerte._NEWLINE_Som VG-redakt\xc3\xb8r var Christensen sentral innen det presseetiske arbeidet i Norge. Christensen var hovedforfatteren bak den f\xc3\xb8rste revisjonen av V\xc3\xa6r Varsom-plakaten i 1956. Han sto ogs\xc3\xa5 bak utformingen av redakt\xc3\xb8rplakaten i 1953. Han satt i stillingen som ansvarlig redakt\xc3\xb8r frem til sin d\xc3\xb8d i 1967._NEWLINE_Han fikk Kultur- og kirkedepartementets pris for barne- og ungdomslitteratur for boken Norge under okkupasjonen (1964)._NEWLINE_Han er bror til filmregiss\xc3\xb8ren Nils-Reinhardt Christensen.'